Disabilityinfo.am-ի հետ զրույցում դպրոցի տնօրեն Նաիրա Վահանյանը նշեց. «Նախքան հիմնանորոգումը հաշմանդամություն ունեցող սաներ չենք ունեցել, որովհետև դպրոցն ամբողջությամբ հարմարեցված չէր նրանց համար: Հիմա արդեն այդ հարցը լուծված է»: Տնօրենի խոսքով` դպրոցի առաջին հարկը հարմարեցվել է ամբողջությամբ. «Առաջին հարկում տեղաշարժման դժվարություն ունեցող երեխաների համար իրար ենք միացրել 2-ական դասասենյակ, որպեսզի սայլակով մի քանի սան կարողանան մասնակցել դասապրոցեսին, և տարածքը նեղ չլինի: Դասասենյակներից բացի, առաջին հարկում պատրաստել ենք մեծ դահլիճ, որպեսզի այդ երեխաները նաև համերգներ տան: Հարմարեցված է նաև դպրոցի նախասրահը. այնտեղ չկան շեմեր, և սայլակ օգտագործող սանը կարող է հանգիստ շրջել այդ տարածքում»: Անդրադառնալով սանհանգույցների հարմարեցվածությանը` տնօրենը նշեց, որ առաջին հարկում գործում է երկու սանհանգույց հաշմանդամություն ունեցող երեխաների համար: Disabilityinfo.am-ի դիտարկմանը, որ սանհանգույցներում չկան բռնաձողեր, տնօրենն ավելացրեց. «Քանի դեռ շինաշխատանքները ընթացքի մեջ են, բռնաձողերի հարցը կկարգավորենք: Իսկ որպես տնօրեն ուզում եմ հայտնել, որ մեր դպրոցում մեծ սիրով կընդունենք հաշմանդամություն ունեցող երեխաների, քանի որ նրանց համար անհրաժեշտ պայմաններ ենք ստեղծել»: